


Kaut kas ar mani notiek. Bet kas?
Varbūt pēdējā laikā esat pamanījuši sevī kaut ko neierastu. Spēcīgākas izjūtas. Neparastas reakcijas. Citādu pasaules uztveri. Kaut ko, ko agrāk nepamanījāt vai nepiedzīvojāt. Varbūt noticis kas tāds, pēc kā uz savu dzīvi, attiecībām, darbu vai pat sevi pašu vairs nevarat paskatīties tāpat kā agrāk.
Nesteidzieties to nosaukt. Vispirms paskatieties, kas īsti notiek.
Pie katra apgalvojuma atzīmējiet: 0 — nē; 1 — reizēm; 2 — bieži; 3 — ļoti precīzi par mani
Kas manī ir mainījies?
1. Pēdējā laikā savas emocijas vai izjūtas piedzīvoju daudz spēcīgāk nekā agrāk.
2. Esmu kļuvis jutīgāks pret cilvēkiem, viņu noskaņojumu, attieksmi vai apkārt notiekošo.
3. Reizēm jūtu vai uztveru kaut ko, ko pats sev īsti nevaru izskaidrot.
4. Dažas manas reakcijas ir tik spēcīgas, ka pats par tām brīnos.
5. Lietas, kurām agrāk viegli tiku pāri, tagad mani skar daudz dziļāk.
Kas notiek ar manu līdzšinējo dzīvi?
6. Kaut kas, kas agrāk man šķita normāls vai pašsaprotams, tagad vairs tāds nešķiet.
7. Esmu sācis citādi skatīties uz savām attiecībām, darbu vai dzīvesveidu.
8. Ir lietas, kurām agrāk ticēju vai uz kurām paļāvos, bet tagad par tām radušās nopietnas šaubas.
9. Reizēm ir sajūta, ka vecajā veidā turpināt vairs nevaru, bet nezinu, kā dzīvot citādi.
10. Esmu nonācis pie kādas sev ļoti svarīgas atziņas, kuru vairs nevaru vienkārši “aizmirst” un atgriezties iepriekšējā dzīvē.
Kā es ar to tieku galā?
11. Man ne vienmēr ir skaidrs, ko nozīmē tas, ko jūtu un piedzīvoju.
12. Es nezinu, cik lielā mērā savām izjūtām varu uzticēties.
13. Reizēm mēģinu savas izjūtas apspiest vai ignorēt, jo nezinu, ko ar tām darīt.
14. Tas, ko piedzīvoju, dažreiz traucē koncentrēties, strādāt, gulēt, komunicēt vai darīt ierastās ikdienas lietas.
15. Esmu sācis meklēt informāciju vai cilvēkus, kuri varētu izskaidrot, kas ar mani notiek.
16. Man arvien biežāk rodas jautājums: “Ko man ar šo visu darīt?”
Un tagad — nevis punkti, bet četri jautājumi sev
· Kas manī pēdējā laikā ir mainījies visvairāk?
· Kad es pirmoreiz pamanīju, ka kaut kas vairs nav tā kā agrāk?
· Kas no tā, ko piedzīvoju, man sagādā vislielākās grūtības ikdienas dzīvē?
· Un ko es visvairāk gribētu saprast?

Ko darīt tālāk?
Šī karte nav diagnoze un nepasaka priekšā, kas ar jums notiek.
Tās uzdevums ir daudz vienkāršāks — palīdzēt apstāties un paskatīties uz savu pieredzi pietiekami uzmanīgi, lai sāktu tajā orientēties.
· Ja, aizpildot karti, radās domas, jautājumi vai kaut kas sev svarīgs kļuva skaidrāk redzams, uzrakstiet man par to kontaktformā.
· Ja jūtat, ka pārmaiņas ir tik spēcīgas vai mulsinošas, ka grūti tajās orientēties vienam, varam par to aprunāties.

